Depinde foarte mult de puterea centralei, iar aceasta poate fi de 24 kW, 30 kW, 35 kW etc. Majoritatea ofertelor pe care le găsești sunt sub 35 kW, însă există și centrale pentru spații foarte mari, cu capacități de chiar și 100 kW. Cel mai recomandat este să verifici cu atenție manualul sau prospectul centralei, inclusiv să vorbești cu un specialist. Motivul este pentru că nu există un răspuns universal valabil. De exemplu, un apartament mai mic, dar cu pierderi datorate izolării termice reduse ar putea avea nevoie de o centrală mai puternică decât o casă mare excelent izolată. Există o formulă foarte generală: puterea centralei termice este egală cu volumul de aer al casei exprimat în metri cubi, iar acest volum este înmulțit cu 50 de W. Ține cont că orice formulă poate fi înșelătoare dacă nu iei în considerare toți factorii. Ca regulă generală, o centrală de 24 kW poate încălzi eficient chiar și câteva sute de metri pătrați, dacă spațiul este bine izolat. De asemenea, dimensionarea centralei termice este în strânsă legătură cu sistemul de încălzire ales: radiatoare, ventilo-convectori sau încălzire în pardoseală.